Source: https://www.juridice.ro/493206/o-luam-de-la-capat-proiect-de-lege-privind-modificarea-codurilor.html
Timestamp: 2020-04-07 23:20:23+00:00

Document:
JURIDICE » O luăm de la capăt: proiect de lege privind modificarea Codurilor
Guvernul încearcă iar modificarea codurilor, de această dată prin lege. Doar că…modificările reiau prevederile controversate din OUG de marți noapte la care însuși Guvernul a renunțat duminică. În mod curios, deși ieri Ministerul Justiției a trimis pe fax și azi prin curier documentul la CSM pentru avizare (număr de înregistrare 2/20578/05.02.20177), după cum reiese și din comunicatul oficial al CSM, azi informează că nu ar intenționa modificări la coduri, după ce ieri seară Guvernul a anunțat că nu își asumă acum acest proiect de lege.
Guvernul ne-a argumentat că este o urgență în a modifica codurile marți noapte pentru a le pune în acord cu unele decizii ale CCR. Așa a apărut OUG nr. 13/2017. Citind-o, am arătat că modificările propuse exced cerințelor CCR. Mai mult, nu se justifica urgența din moment de OUG prevedea un termen de 10 zile pentru aplicarea celor mai importante prevederi ale sale. Urmare a reacției magistraților și a societății civile, Guvernul a adoptat duminică OUG nr. 14/2017 care a abrogat ordonanța de marți.
Tot duminică, Guvernul a decis să preia modificările din OUG nr. 13/2017 într-un proiect de lege. Iată mai jos modificările propuse în acest nou document:
– se extinde nepedepsirea favorizării făptuitorului la afini – la fel ca în OUG nr. 13, nu a cerut CCR această modificare;
– se extinde nepedepsirea celor care favorizează făptuitorii prin emiterea, aprobarea sau adoptarea actelor normative – la fel ca în OUG nr. 13, nu a cerut CCR;
– abuzul în serviciu – se preia cerința din decizia CCR nr. 405/2016 cu privire la încălcarea atribuțiilor de serviciu doar dacă sunt prevăzute în lege, OG sau OUG; se renunță la pragul de 200.000 lei pentru prejudiciu, prevăzut de OUG nr. 13. Dar din nou se extind modificările la ceea ce nu a cerut CCR, reluându-se prevederi identice din OUG nr. 13: se reduce pedeapsa de la 2-7 ani închisoare la 6 luni-3 ani sau amendă și se elimină obligativitatea pentru judecător de a interzice celui condamnat să nu mai exercite funcția pentru 1-5 ani; se reduce drastic pedeapsa pentru abuz în serviciu prin discriminare, de la 2-7 ani la o lună-un an sau amendă; nu vor mai fi pedepsiți cei care comit fapta de abuz în serviciu, inclusiv prin discriminare, prin emiterea, aprobarea sau adoptarea actelor normative.
– neglijența în serviciu nu va mai fi infracțiune – la fel ca în OUG nr. 13, nu a cerut CCR;
– conflict de interese – arată la fel ca în OUG nr. 13; CCR a cerut în decizia nr. 603/2015 lămurirea sintagmei „raporturi comerciale”. Dar în loc de aceasta, sintagma se elimină cu totul; la fel, se elimină încă două ipoteze când se comite infracțiunea de conflict de interese și pe care CCR nu le-a analizat (raporturi de muncă, donații și cadouri);
– pentru șoferii băuți – la fel ca în OUG nr. 13, modificarea e impusă de dec. CCR nr. 732/2014;
– rezolvarea acțiunii civile în caz de prescripție – la fel ca în OUG nr. 13, modificare impusă de decizia nr. 586/2016 (dar care în mod straniu nu apare în OUG nr. 14);
– prelungire control judiciar – sunt modificări impuse de dec. nr. 614/2016;
– denunțul se va introduce în termen de 6 luni de la data săvârșirii faptei – la fel ca în OUG nr. 13, dar nu a cerut CCR această modificare; tot nu se prevede o sancțiune a nerespectării acestui termen. În mod ciudat, pentru 5 zile această dispoziție introdusă prin OUG nr. 13 a fost în vigoare, prin OUG nr. 14 s-a renunțat la ea, dar văd că iar se dorește a fi introdusă.
Documentul a fost întocmit ieri la Ministerul Justiției. A fost primit azi de către CSM și a fost trimis la instanțe și parchete pentru a exprima un punct de vedere până la 10 februarie. El poate fi accesat aici: proiectcpsicpp-proiectnou.
Aflaţi mai mult despre Cristi Danilet, Guvern, Ministerul Justitiei, OUG 13/2017, OUG 14/2017, proiect de lege

References: CSM 
 CCR 
 CCR 
 CCR 
 CCR 
 CCR 
 CCR 
 CSM